Sangoma laat man se hele pensioen 'verdwyn' | Netwerk24
Sangoma laat man se hele pensioen 'verdwyn'
Deur Jeff Wicks, News24 02 Junie 2016 00:00
Durban. – 'n Sangoma met 'n gladdebek word daarvan beskuldig dat hy so oortuigend was dat hy 'n man oortuig het om sy werk te bedank en al sy spaargeld aan hom (die san­goma) te gee – waarna dit voete gekry het.
Dié buitengewone verhaal het begin toe die man (34) na die sangoma gegaan het weens probleme by sy werk.
'n Woordvoerder van Reac­tion Unit South Africa (Rusa), Prem Balram, het gesê die sweiser het die sangoma aanvanklik verlede jaar in die stad ontmoet.
"Aanvanklik het die sangoma gesê die man se lewe is in gevaar omdat iemand by sy werk tradisionele medisyne gebruik het wat hom [die man] siek kon maak en tot sy dood kon lei.
"Die sangoma het aan die man gesê as hy wil leef moet hy sy werk verlaat. Hy het ook vrae gevra oor die waarde van die man se pensioenfonds," het Balram gesê.
Die man het toe sy werk in Desember bedank en aangehou om die sangoma te besoek.
"Die sangoma het een keer gesê as hy sou wou kan die man R140 000 van sy pensioengeld in R4 miljoen omtower," het Balram gesê.
Die man het die geld oorhandig en die sangoma het dit in 'n kluis gebêre, gesê hy sal die sleutel bewaar en dat die kluis eers dié maand oopgemaak kon word.
"Gister het die man die san­goma probeer bel en toe hoor hy laasgenoemde is in hegtenis geneem en dat hy R5 000 vir borgtog benodig. Die slagoffer het besef iets is verkeerd. Hy het die kluis in sy motor gelaai en na Rusa gebring. Amptenare kon toe bepaal dat die kluis leeg is. Die slagoffer het gesê hy het geweet die kluis gaan leeg wees, maar was te skaam om aan sy familie te erken dat hy geflous is," het Balram gesê.